Papersnake/gushiwen huggingface dataset:
五马山
李从训（宋代）

北山从何来，崑岷而鼻祖。
并包河与江，考历不能谱。
近推连括苍，继乃至天姥。
既而南入台，盘桓遂东下。
嵯峨起东峁，沃洲兀墙堵。
孟塘五山顶，乐祖旧游处。
时髦集松下，抵掌道今古。
秀分为五龙，骈首饮平楚。
环县如负扆，为县护生聚。
隐岳耸其南，西隅列旗鼓。
其间诸名流，晋宋最旁午。
我惭貂尾续，於汝竟何补。
登楼览清秋，黄菊满樽俎。
持螯送新酒，醉为山起舞。
人生行乐耳，无徒与羊祜。
寿嫩庵赵先生十首
陈元晋（宋代）

皎皎畴昔心，眷焉本根计。
一鸣惊万喑，独醒阅众醉。
勇指非种锄，有胆竟成事。
彼哉称国师，千载有余愧。
赠蔡观察遇庆沾恩 其二
孙继皋（明代）

频年普庆国恩纡，再世疏荣品服殊。赤手向烦支半壁，苦心新得奠三吴。

鲸波大海全消浸，麟阁中朝好画图。欲拟清风腾巷颂，野人何以贲吁谟。
余居御桥南夜闻妖鸟鸣效昌黍体
梅尧臣（宋代）

都城夜半阴云黑，忽闻转毂声咿呦。
尝忆楚乡有妖鸟，一身九首如赘疣。
或时月暗过闾里，缓音低语若有求。
小儿藏头妇灭火，闭门鸡犬不尔留。
我问楚俗何苦尔，云是鬼车载鬼游。
鬼车载鬼奚所及，抽人之筋系车輈。
昔听此言未能信，欲访上天终无由。
今来中土百物正，安得遂与南方俦。
上帝因风如可达，愿令驱逐出九州。
夏日城西园亭闻蝉得阴字 其三
袁宏道（明代）

虽在高云地，长怀冷石心。羽流分体魄，骚客与声音。

竹柏风相乱，笙歌耳可箴。如何君与我，俱不守长林。
老妇叹镜词二首 其一
胡奎（元代）

妾有团团古时镜，在匣浑如月端正。朝朝持向玉台前，秋水芙端两相映。

自从十五画脩蛾，白发相看尘渐多。绣得合欢双宝带，今朝携上街头卖。

满城新镜照新人，此镜无人定高价。
题扇二十四首
曹勋（宋代）

秋风天净绝纤痕，且喜新凉莫更论。
坐上卷帘人未醉，秋香满院月黄昏。
寄题陈医安乐堂 其一
周紫芝（宋代）

六尘欲要净三摩，辛苦修行奈老何。只得四休安乐法，一身受用已为多。
题赠和斋先生五代同堂图
王应辰（明代）

弄孙今喜及其元，掌上明珠分外圆。锡命九重昭国瑞，同堂五叶庆天全。

耆英旧踵香山后，莱舞新教孺子先。堪羡添丁添一代，高年此乐过神仙。
喜雨投詹信州口号六首
赵蕃（宋代）

使君自是为霖手，要雨雨来何旱忧。
报尔田家但勤力，今年定有十分秋。
题夏旼扇
王安石（宋代）

白马津头驿路边，阴森乔木带漪涟。
夕阳一马匆匆过，梦寐如今十五年。
夜与故人别
于武陵（唐代）

白日去难驻，故人非旧容。今宵一别后，何处更相逢。

过楚水千里，到秦山几重。语来天又晓，月落满城钟。
句
赵汝迕（宋代）

夜雨梧桐王子府，春风杨柳相公桥。
送里人陈会往见江西漕使
韩驹（宋代）

劝君少留持一觞，与君乡里皆陵阳。儿童共戏苦盐岸，老大相逢乌石冈。

拾遗平生丈人行，拊我谓我能文章。岂知今无一丝长，但馀颠华面颜苍。

君行往见玉节郎，感时忧国歌慨慷。饷师十万西平羌，笑我挟筴山中藏。
长安春
崔道融（唐代）

珠箔映高柳，美人红袖垂。忽闻半天语，不见上楼时。
菊
叶茵（宋代）

寿客若为情，风流友麹生。
殿秋安晚节，为隐被香名。
曼衍南阳种，凄凉楚泽英。
见山应自语，今古风渊明。
亡后见形诗
李煜（五代）

异国非所志，烦劳殊清闲。
惊涛千万里，无乃见钟山。
西江月·一种何其轻薄
张师师（宋代）

一种何其轻薄，三眠情意偏多。飞花舞絮弄春和。全没些儿定个。踪迹岂容收拾，风流无处消磨。依依接取手亲挼。永结同心向我。
登司天台同李景山元复初分韵得色字
张养浩（元代）

湫居厌纷厖，升高百忧失。河流耿微明，野烧还故碧。

太行望中低，断处仍雪色。翠华天尺五，金城年万亿。

美哉山河固，两有险与德。区区辽与金，铜驼几荆棘。

开阖看烟云，兴废感今昔。所恨难久留，悲风晚来急。
次韵林参议小雪快晴
喻良能（宋代）

着地晶莹月在沙，忍寒聊作短歌夸。
暖肌未办裁驼褐，露趾唯歌有革鞾。
细点竹梢添爽洒，偶经梅蕊映横斜。
何当既积还消后，剩取清泠试叶嘉。
书情奉寄蒋弋阳公
张良臣（宋代）

五都一何绮，歌管政繁会。
眷我友明月，援琴写秋濑。
何言昃离后，一饱困藜稗。
风雨墨如翳，欲往徒自碍。
访淩峰贤上人
郏侨（宋代）

步入淩峰阁，寻师师未归。
凭栏寂无语，唯见白云飞。
乾明院让道人房与朱仲潜探梅
吕天策（宋代）

春工未仲闲桃李，偏向梅花先著意。铅华不御见真色，香密染衣冰琢蕊。

旧游颇念秦郎中，梦里五年如历指。叫呼连索酒浇春，尚想横瓶枕花底。

今年梅侣更何人，我狂骂坐初不嗔。风流端的美无度，携手错疑君姓秦。

往来百匝将重趼，鸟道萦盘封碧藓。团枝冻蕊未全苏，已见横斜照清浅。

晓来霁色酿春风，金须渐吐香蒙茸。开迟政恐有遗恨，未破君家宫锦红。
咏梅
陈伯西（宋代）

病骨棱棱瘦欲飞，业根犹堕爱梅非。
梦魂夜夜寻花去，时带寒香踏月归。
思南岳呈运判承议
孔武仲（宋代）

曾逐篮舆访懒残，楼台萦转在峰峦。
银灯夜向猊床拜，别殿晨峰贝叶看。
选胜危梯经巀嵲，登高余思凭栏干。
归来认是游仙梦，过尽春风料峭寒。
送李二十四移家之江州
刘长卿（唐代）

烟尘犹满目，歧路易沾衣。逋客多南渡，征鸿自北飞。

九江春草绿，千里暮潮归。别后难相访，全家隐钓矶。
乳燕飞 二月十五日游花市
张慎仪（清代）

花市花如堵。况花朝、春光当午，又无风雨。千万春魂齐唤醒，婉娩昵人欲语。

问谁与、群芳为主。酹醑征歌还起舞，正毋庸。金璧酬初。

只要把、春留住。紫骝嘶断城西路。正沿堤、杏蕾弄旭，桃鬟浥露。

茗舍酒帘仍几处，但换了几今古。总觉是、繁华非故。

算百五青阳未暮，趁鞭丝帽影寻诗去。搜不尽，奚囊句。
参政东平侍郎诞辰纪德
宋庠（宋代）

帝业资寅亮，鸿钧翊太宁。天开钓璜胄，家袭降崧灵。

复九萌阳管，生三瑞砌蓂。毓贤兹表日，卫世遂传经。

览德重光旦，参机茂宰庭。群生倚舟楫，万化入丹青。

坐纳藏山史，追论象服刑。前筹罄中悃，吉栋石基扃。

国伫汾阳考，人祈卫武龄。孤心知所向，帝座六符星。
和几叟秋日南浦十绝句简子庄寄几叟 其二
朱松（宋代）

平生学道著功深，世事萦人负此心。赖有关西门下士，洛川流派得重寻。
杨大鉴为幕府绘抟法百图题
朱升（宋代）

相台画史杨大鉴，眼光如鉴鬓如钐。搏法千年巳失传，貌出百图非泛泛。

剑一人敌学之难，岂知徒搏无伤残。强梁侠儿里中横，颠倒掀翻掌股间。

幕府昼长风拂拂，窗前卷舒此何物？担夫当道草书精，军人起距火牛出。

我欲摧恶却厌兵，欻然见此心眼明。垂老宁知才思尽，等闲为写丹青引。
生米矶之至德观余旧游也尝有题钓矶胡柏七言
赵蕃（宋代）

旧闻但觉生米矶，新游更见黄连石。
石边矶上有轩窗，万里一时来咫尺。
麻城道中
戴复古（宋代）

三杯成小醉，行处总堪诗。
临水知鱼乐，观山爱马迟。
林塘飞翡翠，篱落带酴醾。
问讯边头事，溪翁总不知。
自少城解职事还邑二首
李流谦（宋代）

尘埃一出竟何为，白竹依然昼掩扉。
只应为客重为客，便欲得归宁得归。
独鹤静临寒沼立，游蜂閒趁落花飞。
东君老大人消瘦，凭仗清樽一解围。
夜喜贺兰三见访
贾岛（唐代）

漏钟仍夜浅，时节欲秋分。
泉聒栖松鹤，风除翳月云。
踏苔行引兴，枕石卧论文。
即此寻常静，来多只是君。
暮春小雨
杨万里（宋代）

宿酒微醒尚小醺，似痴如病不多欣。
深深池沼轻轻雨，独倚栏干看水纹。
满江红·凤去台空
陈纪（宋代）

凤去台空，庭叶下、嫩寒初透。人世上、几番风雨，几番重九。列岫世供远目，晴空荡荡容长袖。把中年、怀抱更登台，秋知否。

天也老，山应瘦。时易失，欢难久。到于今惟有，黄花依旧。岁晚凄其诸葛恨，乾坤只可渊明酒。忆坡头、老菊晚香寒，空搔首。
渔家傲 其一 题曹雪鸿荆溪钓隐图
董元恺（清代）

曹子家居荆水畔。一蓑烟雨堂中见。玉洞桃花看欲遍。

谁兼擅。磻溪写入鹅溪绢。

明月为钩虹作线。虚舟一任频回转。与世浮沉山水愿。

将图展。风波此地从君便。
颂古一百则
释正觉（宋代）

百战成功老太平，优柔谁肯苦争衡。
玉鞭金马闲终日，明月清风富一生。
日本刀歌和张叔未韵
仇炳台（清代）

笔锋出匣如宝刀，文光腾踔层云高。星芒欲动忽不动，胸中郁郁龙豹韬。

先生读书意不得，投笔空嗟时事亟。男儿五十手无柯，夜半长吟誓报国。

谁欤索地思弄武，不识中朝有尚父。腰间久佩日本刀，酒酣拔地为君舞。

使星朗映风忽狂，狂风吹折青琳琅。胡为割地出下策，毋乃未见刀吐光。

此刀百炼堪一试，海外陈师请从事。貔虎能扬大国威，豕狼永戢窥边志。

笏溪今日酒尊开，歌辞慷慨有余哀。刀光如雪雪花落，会看直上凌烟台。
文华门侍朝观录囚多所宽宥喜而有作
杨士奇（明代）

日丽文华霁色新，炉烟不断上麒麟。大臣论谳持王制，睿旨全麒体帝仁。

真儗下车兴叹泣，旋看解网动欢欣。朝廷宽大恩波厚，庆衍皇图亿万春。
和杜侍御太清台宿直旦有怀
李峤（唐代）

貂冠朝彩振，乌署晓光分。欲啸迁乔侣，先飞掷地文。

庭虚麦雨润，林静蕙风薰。嵇驾终难仰，梁凫且自群。
送南京潘少宰希周赴少司寇之召
林文俊（明代）

十年不作清都梦，直道受知自圣君。恩重江湖来召命，秋深鸿雁惜离群。

公卿不贵深持法，竹帛还期早策勋。预报商霖今有兆，为公指点出山云。
和陈丞题阳家洞
张明中（宋代）

溪缭飞虹听不潺，山雕翠玉望来寒。
门墙面水临桥静，今古无虞枕自安。
桐帽棕鞋非巧伪，花朝月夕几团栾。
个中习尚元淳厚，论性空烦喻决湍。
书性之所藏伯时木石屏 其三
释祖可（宋代）

胸中定自有此，笔端乃一见之。摧却岌峨天柱，来成咫尺峨嵋。
与韩库部会王祠曹宅作
韦应物（唐代）

闲门荫堤柳，秋渠含夕清。微风送荷气，坐客散尘缨。

守默共无吝，抱冲俱寡营。良时颇高会，琴酌共开情。
追和老杜江上
王之道（宋代）

独坐日将夕，凄凄风雨秋。
寒灯照孤屋，欹榻拥疏裘。
身世槐安国，功名蜃化楼。
归欤老居士，踪迹继浮休。
新历未颁遗民感怆二首贻王达善曹季辩胡山甫
舒岳祥（宋代）

故国山河成断绝，孤臣江海自飘零。
窗间取月离离白，树下窥飘碎碎青。
一雁不来山驿静，千梅欲动客愁醒。
新来未赐王春历，三尽尧阶自有蓂。
三年冬随事铺设小堂寝处稍似稳暖因念衰病偶吟所怀
白居易（唐代）

小宅非全陋，中堂不甚卑。聊堪会亲族，足以贮妻儿。

暖帐迎冬设，温炉向夜施。裘新青兔褐，褥软白猿皮。

似鹿眠深草，如鸡宿稳枝。逐身安枕席，随事有屏帷。

病致衰残早，贫营活计迟。由来蚕老后，方是茧成时。
郡中玄都观追和刘禹锡诗二首
艾性夫（元代）

为爱听琴亦此来，道香庭院得徘徊。
羽仙羞种桃花看，一味湘兰绕屋栽。
寄无可上人
刘得仁（唐代）

省学为诗日，宵吟每达晨。十年期是梦，一事未成身。

枉别山中客，殊非世上人。今来已如此，须得桂荣新。
宿山隐斋
赵汝旗（宋代）

平生悦山隐，一室容我借。
弄泉掬明月，坐石延清话。
既调松下琴，复得松风和。
仙人捣药禽，独叫青山夜。
李思诲柳浪轻舟小景
柯九思（元代）

晓烟如幕柳垂丝，曲曲春塘望欲迷。一个轻舟仍载酒，赤栏桥外听莺啼。
次韵盛居中夜饮
张耒（宋代）

吴衣厌拂洛阳尘，梦寐一樽淮海滨。每愿脱巾常漉酒，况逢投辖苦留宾。

苍龙挂斗寒垂夜，翡翠浮花暖作春。上界高真足官府，追随却属散仙人。
送谢铁崖游龙虎山
凌云翰（元代）

有美人兮怀远游，逍遥九州复九州。暂来淮芝与吴越，五云飞上千金裘。

八公山在淝水上，草水尚若森戈矛。澄江如练谁解道，况闻好鸟喧春洲。

东山蔷薇几回落，昔人何处青苔稠。钱唐故宫尽未黍，帝子一去江空流。

客儿亭前高兴发，便欲著屐穷深幽。天难二鸣更五点，海日涌出黄金虬。

瑶笙声断白鹤远，知有子晋从浮丘。蟠桃开花今已寔，似许方朔重来偷。

如何去作龙虎客，远慕漠代张留侯。我闻仙翁号虚靖，草庵宛在山之陬。

长乘丹光翳彩凤，或有紫气随青牛。子能候之问至道，黄庭内景非难求。

四方上下游已遍，归来十二仙人楼。楼中长啸弄明月，握手一笑三千秋。
踏莎行
王以宁（宋代）

位正三槐，光生九族。人间一梦黄粱熟。迩来荆楚地行仙，卜居深在延原北。

笑问从前，谁调玉烛。当筵鲍老那能曲。山中饮酒是生涯，欲归未果成烦促。
泊白沙渡
真山民（宋代）

日暮片帆落，渡头生暝烟。
与鸥分渚泊，邀月共船眠。
灯影渔舟外，湍声客枕边。
离怀正无奈，况复听啼鹃。
种韭
艾性夫（元代）

深培膏土玉钗长，细摆春风碧带香。
莫笑庚郎滋味薄，只渠便是太官羊。
十月十日陪张丈奉高雅臣德器凌波亭小酌
李处权（宋代）

漂流剧东南，所历过所闻。
始及庐陵郡，俯仰尤不尘。
朅来未敢忘，事贤友其仁。
翘翘萧与李，拔萃而多文。
萧君辞盖寡，空林兰自薰。
扬鞭舍我去，意欲树殊勋。
李君舌尚在，真气凌秋旻。
扫门与我俱，软语回阳春。
客舍甲子雨，八荒同一云。
倾盖有彭子，微言时解纷。
爱我忘其陋，肯顾罗雀门。
从容香积饭，可口谢八珍。
张公丈人行，气宇老而淳。
舒吴无俗姿，信是德有邻。
篮舆复联翩，去指江之津。
坐中皆我辈，肴蔌来逡巡。
把盏属形胜，领略难具陈。
山寒更宜远，江流复沄沄。
大哉开闢功，孰测造化源。
挂席者谁子，其来自无垠。
耽耽载万斛，徵取何其勤。
落帆占近岸，过逢庆欣欣。
方矜猗顿富，谁信管鲍贫。
鸣雁何处来，冥冥初不言。
亦知个中好，呜呼下其群。
商羊不觉舞，渔父收微缗。
烟树仅可识，归鸦喧水村。
我昔观画图，对此犹心存。
怳若梦中事，有怀攜酒樽。
客子斗身强，身外安足论。
无事颇相见，斯言吾所敦。
霜风
王同祖（宋代）

一夜霜风动地寒，塞垣火未报平安。
嫦娥亦带伤心色，为照征人尚抱鞍。
隐逸
赵庚夫（宋代）

落魄蕉衫戴道冠，菖蒲满案浸清寒。
有钱即买丹砂炼，无病犹清素问看。
连日游山僧共住，频年乞米鹤同餐。
世间不朽非锺鼎，曾与高人静处观。
临江仙
叶梦得（宋代）

草草一年真过梦，此生不恨萍浮。且令从事到青州。已能从辟谷，那更话封留。

好月尚寻当日约，故人何啻三秋。援琴欲写竹间流。此声谁解听，空上仲宣楼。
夜宴
杨亿（宋代）

华堂高宴卜良宵，宾客当筵斗珥貂。
天转玉绳星落落，风传银箭漏迢迢。
连浮太白须判醉，促驾鸣驺又趁朝。
月落乌啼人散后，衣香数日未能销。
颂古四首
释鼎需（宋代）

闭门入圃太周遮，一唤回头便到家。
良遂知时人不委，海山空映夕阳斜。
句
释延寿（宋代）

春雨闭花径，晚云生石楼。
送王赞子襄
赵蕃（宋代）

倦能听雨眠窗底，忽起看山到水边。
遂性不如冲露鸟，流行何况下江船。
不臻屈子南征地，宁识秦人避世仙。
邂逅相逢又相别，一杯重把定何年。
刘世美宅新架诗礼堂莱衣阁来薰台游息轩养心斋以五偈赠之 其三
释慧空（宋代）

客有跛其足，莫登主人台。愿为南来风，长满主人怀。
送砚与整套元真广文
俞君选（宋代）

插天万仞芙蓉峰，茫茫积翠连青空。
中有千年苍玉骨，山奇水怪秀所钟。
汤崖绝壁不可到，虎豹守护烟萝封。
一朝良工夺天造，云斤月斧磨玲珑。
踏天下割碧云髓，往往霹雳惊蛇龙。
冰蚕吐丝织新就，罗文光莹浮青铜。
人间何处用此物，造化欲付文章公。
先生早晚运椽笔，判花视草蓬莱宫。
手挥五色补天漏，放开白日消阴虹。
坐令万物无羌疠，尽从笔底生春风。
此时浓墨书大字，正须巨石相追从。
愿公收拾此至宝，相伴他年参化工。
长短句
吕岩（唐代）

落魄且落魄，夜宿乡村，朝游城郭。闲来无事玩青山，

困来街市货丹药。卖得钱，不算度，酤美酒，自斟酌。

醉后吟哦动鬼神，任意日头向西落。
倚天阁
袁燮（宋代）

西川剑阁伟冈峦，虽得峥嵘苦未宽。
岂意危栏临楚望，获瞻乔岳峙江干。
雌雄并立排锋刃，紫翠相萦绣帨鞶。
珍重主人贪好景，邀后揽秀俯林端。
太皇太后阁六首
苏轼（宋代）

渐台通翠浪，暑殿转清风。
帘卷东朝散，金乌未遽中。
偶吟
张侃（宋代）

将花作婢那解语，唤竹为奴亦浪名。雾鬓云鬟休用怨，主翁先有不平鸣。
魏侯故城
袁藏云（宋代）

独向条阳翠霭行，杖藜徐步怆吟情。
长河漫有怀山迹，故国空传让畔名。
远树半遮干木庙，断云犹锁魏侯城。
可怜列土繁华地，只是寥寥作钓耕。
朔风诗
曹植（两汉）

弦歌荡思。
谁与销忧。
临川慕思。
何为泛舟。
岂无和乐。
游非我邻。
谁忘泛舟。
愧无榜人。
江城子
魏了翁（宋代）

西来紫马倦行春。上书频。阙排银。愿听臣归，子舍便将迎。又为老臣全晚节，关教化，系臣身。

帝心终日卷老成人。想音尘。倍留神。且把闲风，淡月与全真。出处如公都有数，今古梦，几番新。
孟子 大勇
陈普（宋代）

大勇非由血气充，性情义命本来公。至刚至直纯天道，逆理其间何所容。
次忠子韵二首 其二
释德洪（宋代）

新秧翻翠浪，青子退红英。穫麦风光近，络丝欢笑声。

瞢腾幽梦破，酝造小诗成。好在归来燕，营巢占画楹。
送僧归富春
郑巢（唐代）

忆过僧禅处，遥山抱竹门。古房关藓色，秋径扫潮痕。

石净闻泉落，沙寒见鹤翻。终当从此望，更与道人言。
宿贺莫索落山中
杨宾（清代）

日落万峰西，荒荒路欲迷。依然成露宿，何必过前溪。

野火凭风力，孤群仗马嘶。穷山鸡犬绝，莫听五更啼。
大隋盖龟
释慧方（宋代）

千古清声老大随，机锋壁立杳难窥。未能直下超凡圣，只道将鞋盖却龟。
大司徒毕堂翁老年伯蒙恩予告敬赋
霍化鹏（明代）

萧相转输日，留侯辟谷年。扁舟移柳外，万骑祖江边。

鸥雨宿中细，豚风拜上平。乌衣维晚棹，黄鹄引归舷。

行止适然事，家园梦里天。持筹嗟独苦，释负得毋偏。

庚癸呼逾急，东南力巳朘。治安余汉策，茇芾想周贤。

朱绂真长物，苍生岂恝然。怀人歌不尽，甚者涕交涟。

别墅新题咏，汾阳暂敞筵。君恩无限处，未许卧林泉。
沁园春（乙未代寿尤制帅）
李曾伯（宋代）

天下中庸，千载一灯，传之自公。有涵洪雅量，陂澄千顷，坚凝定力，壁立孤峰。佐鼎调梅，参帷借箸，略试斯文经济功。听淮鹤，暂素丝揽辔，玉帐分弓。

朝来鼓角声雄。庆元帅新除初度逢。任西风局面，人皆氵项洞，福星堂上，我独从容。草檄传燕，开门释蔡，了却中原公衮东。归廊庙，把格天勋业，与宋无穷。
别蔡伯畛
陈藻（宋代）

我本三山城下居，谁人共读艾轩书。
固无田宅堪归老，纵有文轩适见疎。
黄石出门多俊逸，白头似子去乡闾。
六经正说终茫昧，不遣吾侪意气舒。
松风亭四首
曾几（宋代）

有客过茅宇，煮茶坐松风。
问亭果安在，笑指十八公。
君看梁与栋，岂不深且雄。
何必用斤斧，然后成帡幪。
苦寒
刘攽（宋代）

苦寒殊不意，衰老若为谋。赐隔青绫被，贫馀白罽裘。

蛰龙才自脱，过雁可深忧。靳靳西颓日，墙阴肯为留。
寄左省杜拾遗
岑参（唐代）

联步趋丹陛，分曹限紫微。
晓随天仗入，暮惹御香归。
白发悲花落，青云羡鸟飞。
圣朝无阙事，自觉谏书稀。
桐庐
张大受（明代）

县小浑成市，山多半入云。空江烟雨里，何处问桐君。
咏史上·项羽
陈普（宋代）

牧羊义帝实妨贤，犹有三纲共畏天。
树楚击秦宜奋发，恶名何事苦争先。
禁林讌会之什
毕士安（宋代）

好文英主古难齐，宠重词臣意弗低。
睿藻清新刊翠琰，神踪飞动在璇题。
芸笺许效蓬莱阁，花槛容模罨画溪。
乐圣朋侪开绮席，爱君诚抱挂金闺。
买臣晚遇知多幸，犬子端忧思转稽。
天地恩私无以报，只将克慎对芝泥。
白苎歌
戴复古（宋代）

雪为纬，玉为经。
一织三涤手，织成一片冰。
清如夷齐，可以为衣。
陟彼西山，于以采薇。
题陈隐士山居
马敬思（清代）

羡尔深山静，连宵不掩扉。秋潭鹤影瘦，霜草鹿胎肥。

岁酒先储瓮，园丝半在机。此中多隐者，相识姓名稀。
满江红
黄机（宋代）

云暗山昏，西风撼、一天悲雨。隐君问、短墙修竹，故园何处。九月江南无雁到，素书封了谁传与。待从头、拼却把心宽，还如故。

吴姬唱，燕姬舞。持玉斝，温琼醑。怅人生欢会，一年几许。莫上小楼高处望，楼前诘曲来时路。便直须、匹马两苍头，东归去。
雨中上巳
韩淲（宋代）

风作连宵雨，山寒复昼冥。酴醾花白白，杨柳叶青青。

令节空轻过，芳时惜易经。清真王逸少，修禊写兰亭。
午日闻竞渡歌
韩雍（明代）

记得童年百不忧，每逢佳节盻嬉游。如今为客不知节，闻着歌声添客愁。
十咏图 其七 闻砧
张维（宋代）

遥野空林砧杵声，浅沙栖雁自相鸣。西风送响暝色静，久客感秋愁思生。

何处征人移塞帐，即时新月落江城。不知今夜捣衣曲，欲写秋闺多少情。
书兴
陆游（宋代）

占得溪山卜数椽，饱经世故气犹全。
入门明月真堪友，满榻清风不用钱。
便死也胜千百辈，少留更过二三年。
湖桥酒美能来醉，一棹何妨作水仙。
胡氏硕人挽词二首 其二
张纲（宋代）

我有劬劳念，多从外氏游。母仪频接侍，宾馈每淹留。

应惜年垂老，相亲礼特优。一朝千古别，衰泪不能收。
长孙霞李溟自紫阁白阁二峰见访
贾岛（唐代）

寂寞吾庐贫，同来二阁人。所论唯野事，招作住云邻。

古寺期秋宿，平林散早春。漱流今已矣，巢许岂尧臣。
赠姜墨卿
何梦桂（宋代）

老尽头颅被墨磨，到头墨更被磨多。满堂玉玦今磨尽，尚有閒年买石螺。
渔歌子 舟中晚眺
恽珠（清代）

高柳荫浓罩绿溪。轻舟摇过小桥西。波潋滟，影迷离。

斜阳几树晚鸦栖。
夜坐梅树下率尔
黄公度（宋代）

羌吹宣重籥，胡床近小台。
轻轻云片度，淡淡月华开。
壁暗雨留藓，庭虚风落梅。
纳凉公宇邃，清夜兴悠哉。
过黄陵庙
杨杰（宋代）

黄陵二妃庙，客过动愁颜。湘水有时尽，帝车何日还。

血斑千亩竹，魂断九疑山。欲问苍梧事，白云生栋间。
梦乘大舸卧泛江湖波涛甚壮醒乃悟其为雨因成
张栻（宋代）

平生得意白鸥外，岁晚归心鸿雁俱。
蕉叶雨声喧晓枕，梦成风楫泛江湖。
失题
张先（宋代）

花落春禽啼晚枝，有时香蒂点人衣。
多情尽不如蝴蝶，欲起遗红贴地飞。
政和甲午孟冬休后一日苏过叔党彦明自开化甘泉至明仙时念老禅师复出世矣因题诗壁间
苏过（宋代）

暂抛尘土扣云扉，山色空濛翠湿衣。涧水松风俱有恨，道人瓶钵几时归。
月下独酌二首 其一
郭祥正（宋代）

长空无云江水净，月出东方挂金镜。我时有酒何处斟，破碎寒光借渔艇。

便邀玉兔乞灵药，一粒为医天下病。玉兔既不报，我亦醉不知。

舟人解事唤我起，月轮已转西山西。人间万事不可了，且与明月閒相随。
赠远
陆龟蒙（唐代）

芙蓉匣中镜，欲照心还懒。本是细腰人，别来罗带缓。

从君出门后，不奏云和管。妾思冷如簧，时时望君暖。

心期梦中见，路永魂梦短。怨坐泣西风，秋窗月华满。
剧暑
吕本中（宋代）

剧暑先庚伏，经旬在炮燔。今夕骤雨过，我病亦少安。

凉风醒病骨，好月上更阑。尚恐贼报急，凌风无羽翰。

闽中故人书，日夜望我还。无车载家具，欲往故不难。

所恨去已晚，不及荔子丹。家家有白酒，自足解愁颜。
奉和圣制幸玉真公主山庄因题石壁十韵之作应制
王维（唐代）

碧落风烟外，瑶台道路赊。如何连帝苑，别自有仙家。

此地回鸾驾，缘谿转翠华。洞中开日月，窗里发云霞。

庭养冲天鹤，溪流上汉查。种田生白玉，泥灶化丹砂。

谷静泉逾响，山深日易斜。御羹和石髓，香饭进胡麻。

大道今无外，长生讵有涯。还瞻九霄上，来往五云车。
故太子詹事王公挽诗二首
张栻（宋代）

睿主龙飞日，如公旧学臣。
忠言关国计，清节映廷绅。
岁月身多外，江湖泽在民。
当年遗直叹，千古更如新。
拟渔樵耕牧四首 其一 渔
胤禛（清代）

舴艋漂摇随处家，一篙绿水度年华。风罾逐浪蘋溪远，雨网冲烟柳渚斜。

在在耽闲盟白鹭，朝朝买醉馔红虾。团圞儿女欢篷底，岂羡浮名举世夸。
题小仙画付小儿乙仝
庄昶（明代）

道人何处领天机，都在吴仙手一挥。千古乾坤千古梦，谁知鱼跃与鸢飞。
金州别姚合
无可（唐代）

日日西亭上，春留到夏残。言之离别易，勉以道途难。

山出一千里，溪行三百滩。松间楼里月，秋入五陵看。
过石塘
杨万里（宋代）

万石中通一线流，千盘百折过孤舟。
滩头未下人犹笑，下了滩头始觉愁。
寿宁堂诗为冀宁耿氏作 其三
吴当（元代）

鱼轩戾止，兄弟具在。执礼循循，百福攸介。
寄静公郡佐
屈大均（明代）

君为别驾亦诸侯，近自邕州转柳州。兄弟双江分左右，蛮夷一旦识春秋。

雕弓既在龙城出，铜鼓还于象郡留。东粤故人相忆甚，题诗应寄五仙楼。
双树海棠
徐积（宋代）

此花出在海州东，千涛万浪围山峰。不知谁是栽花翁，花根屈曲蟠双虹。

英英斗繁葩葩丰，晨霞夕霞滴不供。欻有神物射蛟龙，团团血溅摇春风。

超然花格非凡容，吴姬半亸钗头红。谁人移下海中山，神仙姊妹来人閒。

人閒无玉可消斑，歌姬舞态都且闲。当时血泪乱瑶关，金槃洗面痕犹殷。

吹箫郎去先骑鸾，妆未成时情已阑。汉皋台下娇蹒跚，曾解明珠瑶佩环。

无媒不嫁矜殊颜，自共美人香往还。霓衣同步绀云车，麻姑面上藏丹砂。

绿鬓已坠金钗斜，酒红不著罗衫遮。且教半笑含春华，但恐分飞成乱霞。

宜哉天下为名花，连根都种名卿家。温温容态孰可加，有如女德贞无邪。

共君醉倒插乌纱，从他群儿笑哑哑。
登逍遥阁
曹勋（宋代）

松杉閟琳宫，仙君朝帝所。
神风故静默，人间漫今古。
地灵驱鸟雀，磬声肃坛宇。
倚槛夕阳间，云山认归路。
偈颂一百四十一首
释师范（宋代）

灵山话月，曹溪指月。
递代相传，证龟成鳖。
雨中花慢·宿霭凝阴
赵长卿（宋代）

宿霭凝阴，天气未晴，峭寒勒住群葩。倚栏无语，羞辜负年华。柳媚梢头翠眼，桃蒸原上红霞。可堪那、尽日狂风荡荡，细雨斜斜。东君底事，无奈薄幸，著意残害莺花。惟是我，惜春情重，说奈咨磋。故与殷勤索酒，更将油幕高遮。对花欢笑，从教风雨，著醉酬他。
风木轩为南昌太守任肃
谢一夔（明代）

禄养亲不逮，孝子宁无情。悲风飒然至，萧骚庭树声。

感兹思返哺，戚戚哀慕并。深恩未能报，此恨何由平。

伤心不忍听，涕泪沾长缨。
不如茅屋底四首 其一
陆游（宋代）

铸印大如斗，佩剑长拄颐。不如茅屋底，睡到日高时。
初冬快晴陪宣卿叔夏游石头庵过三生藏穷深极
胡寅（宋代）

大明遗甃已荆生，列宿名桥但板横。
宅险跨色能几日，空教狐兔饱经行。
如梦令（雪中作）
苏庠（宋代）

叠嶂晓埋烟雨。忽作飞花无数。整整复斜斜，来伴南枝清苦。日暮。日暮。何许云林烟树。
病起过邻寺
李彭（宋代）

惯作招提客，应非拖玉身。一年强半病，十亩未全贫。

孝秀乡闾盛，朝颁符瑞频。不妨幽仄里，高卧姓庞人。
临江仙
倪稱（宋代）

万里凉风收积雨，一天晴碧新开。暮云归尽绝纤埃。金波明静夜，玉露湿苍苔。

坐有霜髯诗酒客，平生见月衔杯。传闻丹诏日边来。莫辞通夕醉，对景且徘徊。
维扬送友还苏州
崔颢（唐代）

长安南下几程途，得到邗沟吊绿芜。

渚畔鲈鱼舟上钓，羡君归老向东吴。
南歌子·玉漏迢迢尽
秦观（宋代）

玉漏迢迢尽，银潢淡淡横。梦回宿酒未全醒，已被邻鸡催起怕天明。
臂上妆犹在，襟间泪尚盈。水边灯火渐人行，天外一钩残月带三星。
偈颂一百零四首
释绍昙（宋代）

道无可成，法无可说。
黄面瞿昙，重重败缺。
家丑岂容外泄，刚被儿孙告讦。
图形画影与人看，乳窦门风添暖热。
彷彷佛佛，一似阆州城南锦屏山，
子细看来，却是鹿苑啣花，
竺峰积雪。添得时人眼中屑。
青莲池上 幽栖
丘处机（宋代）

一从东别长安道。西住磻溪庙，渐扣南山名迹杳。

洪沟冷淡，土龛潇洒，北府何曾到。

夜深陌上行人悄。独听岩前子规叫。切切松梢啼到晓。

声声相劝，不如归去，争奈功夫少。
送宋司狱归昭阳
林环（明代）

朔雪遍河关，长亭落照间。几回天上见，独骑日边还。

驿路分晴树，州城带远山。清时民讼简，官舍有馀閒。
余姚陈寺丞
梅尧臣（宋代）

试邑来勾越，风烟复上游。
江潮自迎客，山月亦随舟。
海货通闾市，渔歌入县楼。
弦琴无外事，坐见浦帆收。
占城棕竹拄杖
陆游（宋代）

参云气压葛陂龙，跨海来扶笠泽翁。
八十尚思行脚在，与君处处现神通。
客到
吕南公（宋代）

客到空斋说早春，嫩红轻绿渐纷纷。寒人不预寻芳品，多谢东风许听闻。
因营张村蛮窝并书所见
戴表元（宋代）

男儿三十气吞牛，漏尽钟鸣走未休。
不问征西并处士，山中一样土馒头。
闻歌二绝 其一
葛立方（宋代）

初唱城闉雁影寒，玉喉䆗窱亸云簪。小丛底处传歌样，供奉梨园人姓南。
迎潮送潮辞。迎潮
陆龟蒙（唐代）

江霜严兮枫叶丹，潮声高兮墟落寒。鸥巢卑兮渔箔短，

远岸没兮光烂烂。潮之德兮无际，既充其大兮又充其细。

密幽人兮款柴门，寂寞流连兮依稀旧痕。

濡腴泽槁兮潮之恩，不尸其功兮归于混元。
句
赵嘏（唐代）

浮云悲晚翠，落日泣秋风。（见《万花谷》）。

语风双燕立，袅树百劳飞。

松岛鹤归书信绝，橘洲风起梦魂香。

徒知六国随斤斧，莫有群儒定是非。（题秦皇句，

宣宗览之不悦。以上见《优古堂诗话》）

一千里色中秋月，十万军声半夜潮。（钱塘）。

梁王旧馆已秋色，珠履少年轻绣衣。（以上见《主客图》）
鹧鸪天（鹅湖归病起作）
辛弃疾（宋代）

翠竹千寻上薜萝。东湖经雨又增波。只因买得青山好，却恨归来白发多。

明画烛，洗金荷。主人起舞客齐歌。醉中只恨欢娱少，明日醒时奈病何。
摸鱼儿 其一 和辛幼安韵
赵善括（宋代）

喜连宵、四郊春雨。纷纷一阵红去。东君不爱闲桃李，春色尚馀去数。

云影住。任绣勒香轮，且阻寻芳路。农家相语。渐南亩浮青，西江涨绿，芳沼点萍絮。

西成事，端的今年不误。从他蝶恨蜂妒。莺啼也怨春多雨，不解与春去诉。

新燕舞。犹记得、雕梁旧日空巢土。天涯劳苦。望故国江山，东风吹泪，渺渺在何处。
送李明府之任海南
皮日休（唐代）

五羊城在蜃楼边，墨绶垂腰正少年。山静不应闻屈鸟，

草深从使翳贪泉。蟹奴晴上临潮槛，燕婢秋随过海船。

一事与君消远宦，乳蕉花发讼庭前。
满庭芳 迟家信不至
沈皞日（清代）

野渡莺疏，官亭柳密，春归犹未还家。碧窗灯暗，半阁冷纹纱。

游还菱塘人少，正画楼、愁满天涯。云横断，乡园信杳，江树日初斜。

麦秋风雨夜，客厨齑淡，尝遍王瓜。况旗青阑赤，歌远樽赊。

望极烟迷水曲，立昏黄、数尽栖鸦。忧来处，谁能解此，空寄女儿花。
和吕秘校 其十
徐积（宋代）

吾道穷通自有时，功名岂便与心违。摩天未逐溟鹏奋，敛翅尚如篱鶠飞。

鸣凤卜迟君莫笑，玉山醉倒事何稀。梅花将谢剩沽酒，待向花前倒载归。
石井泉次沈太守韵
尤懋（宋代）

不知开凿是何年，已有新亭更翼然。
从此云岩添胜事，合教名亚第三泉。
汴上书事
张耒（宋代）

荒陂浮雁啄寒水，古木老乌啼夕阳。
酒市喧呼人醉余，丛祠歌舞岁丰穰。
黄花半落经寒雨，红稻初坚得早霜。
倚岸老枯榆骨白，出林丹实柿肌黄。
空林啅起团惊鹊，槁叶悲啼有暗螀。
腰兔暮归人臂隼，扣门问宿客担囊。
貂裘西去冲寒早，泽国东归寄梦长。
入洛自惭文价薄，却凭山水助清狂。
观苏沧浪草书绢图歌
陆游（宋代）

天孙独处河之湄，龙梭夜织冰蚕丝，机头翦落光陆离。
骑鲸仙人醉题诗，字大如斗健欲飞，利刃猛斫生蛟螭，墨渴字燥尤怪奇，百潜影神灵悲。
呜呼束云作笔兮海为砚，激水上腾龙野战；乾坤震荡人始惊，笔未落时谁得见？
淮上阻风步入宝积山访长老
张耒（宋代）

少年飘泊归淮东，道人住庵何处峰。
知有招提烟水外，雪云山路倒杉松。
秋旱方甚七月二十八夜忽雨喜而有作
陆游（宋代）

嘉谷如焚稗草青，沉忧耿耿欲忘生。
钧天九奏箫韶乐，未抵虚檐泻雨声。
颂古十七首
释大观（宋代）

叶脱风高天地秋，长江衮衮只东流。
行人不折离亭柳，羌笛空吹落日愁。
赠灵岩元长老 其三
陈一向（宋代）

浓岚滴翠晓氤氲，洗我尘襟一二分。归步怪来轻欲举，朝衣犹带北山云。
游仙诗十首 其五
庾阐（魏晋）

荧荧丹桂紫芝。结根云山九疑。鲜荣夏馥冬熙。谁与薄采松期。
五代史宦者传论
欧阳修（宋代）

自古宦者乱人之国，其源深于女祸。女，色而已，宦者之害，非一端也。

盖其用事也近而习，其为心也专而忍。能以小善中人之意，小信固人之心，使人主必信而亲之。待其已信，然后惧以祸福而把持之。虽有忠臣硕士列于朝廷，而人主以为去己疏远，不若起居饮食、前后左右之亲可恃也。故前后左右者日益亲，而忠臣硕士日益疏，而人主之势日益孤。势孤，则惧祸之心日益切，而把持者日益牢。安危出其喜怒，祸患伏于帷闼，则向之所谓可恃者，乃所以为患也。

患已深而觉之，欲与疏远之臣图左右之亲近，缓之则养祸而益深，急之则挟人主以为质。虽有圣智，不能与谋。谋之而不可为，为之而不可成，至其甚，则俱伤而两败。故其大者亡国，其次亡身，而使奸豪得借以为资而起，至抉其种类，尽杀以快天下之心而后已。此前史所载宦者之祸常如此者，非一世也。

夫为人主者，非欲养祸于内，而疏忠臣硕士于外，盖其渐积而势使之然也。夫女色之惑，不幸而不悟，而祸斯及矣。使其一悟，捽而去之可也。宦者之为祸，虽欲悔悟，而势有不得而去也，唐昭宗之事是已。故曰“深于女祸者”，谓此也。可不戒哉？
观国朝故事 其一
王十朋（宋代）

昔在景德初，胡虏犯中原。朝廷用莱公，决策幸澶渊。

高琼虽武夫，能发忠义言。咏诗退虏骑，用丑枢相颜。

銮舆至北城，断桥示不还。一箭毙挞览，夜半却腥膻。

至仁不忍杀，和好垂百年。伟哉澶渊功，天子能用贤。
杂咏四首 其二
刘攽（宋代）

短日不能永，月华代扬辉。暝暗来四隅，稍复清影随。

迢迢河汉章，天毕前南箕。簸扬蹇无成，掩兔今亦时。
品令 次周清真韵，为周瘦鹃画寻梅图
吴湖帆（清代）

雾横烟静。却笼遍、罗浮花影。曾泛雪月黄昏近。万枝冷蕊，一片寒香阵。

凝思别怀春梦恨。向空山寻问。缟衣仙子心相印。

几生前定。修到缘无尽。
新栽苇
魏野（宋代）

临砌复临流，栽初尚未稠。
长因带风雨，远似在汀洲。
静閒宜红蓼，闲栖称白鸥。
前春应更好，江上梦潜休。
郊庙歌辞。武后享清庙乐章十首。第二
佚名（唐代）

隆周创业，宝命惟新。敬宗茂典，爰表虔禋。

声明已备，文物斯陈。肃容如在，恳志方申。
送鼎倅陈安仁虞部
冯山（宋代）

峨峨阳山，民资以仁。僭阳欺天，不需不神。而乞于民，泱泱沅江。

城繄以宁，横流溃川。不畜不灵，将坎于城。暴政残俗，剧于怀襄。

猾胥扰民，甚于凶荒。借公后时，吾民几亡。舞公入城，若旱而雨。

若霖而晴，颂公之还。孰灵沅江，孰神阳山。
用韵赠李恭父
孙应时（宋代）

浮云富贵适堪怜，烈士襟期定不然。
拭目去为三岛客，此心莫负九重天。
虽云小草容同味，敢与昌阳较引年。
下直如寻故人梦，书来同我钓鱼船。
僧归越
释智愚（宋代）

露激风抟岸草秋，揽衣可处上兰舟。
无方始是知方者，莫效支师泥沃洲。
过沙水村有感
黄印（进士）（明代）

路逢人口说珠玑，沙水村前仍旧基。水木本源深有感，古人殊旧路多歧。

新亭不举伤春目，岘首垂成坠泪悲。回首壶山原草绿，白云晴日身迟迟。
玉蝴蝶花
许及之（宋代）

玉蝶正开时，绿稠红渐稀。移将永嘉种，梦逐漆园飞。
□□□
韦骧（宋代）

药伤才小补。此时得雨诚可歌，千里一情同鼓舞。

邦人钦诵太守吟，太守怜民过慈父。
依韵和原甫对月见邀不至
梅尧臣（宋代）

每爱孔北海，樽中常不空。
今无酒与客，唯有月兼风。
远色曾何隔，微凉亦已同。
更期三五夕，静坐接谈丛。
山中
方岳（宋代）

世间尘土隔丘林，竹绕松园不厌深。
一片野云人寂寂，几番山雨夜沈沈。
桑麻事业本来面，竹帛功名过去心。
持戒十年今始定，邯郸梦不到寒衾。
七夕
韩淲（宋代）

今年七夕最凄凉，谩埽天阶试炷香。犹使儿童觅瓜果，懒随风俗晒衣裳。

缑山何在归寥廓，河鼓传闻堕渺茫。百拙已成那得巧，年丰只欲更时康。
登荆南城楼
郑起（宋代）

因为古荆州，翻成一段愁。
孟嘉曾落帽，王粲此登楼。
唐邓通襄路，沱潜并汉流。
太平官府盛，昔日欠来游。
春暮到小园
刘敞（宋代）

春馀百芳歇，乔木有轻阴。客子成春服，商弦应鸣琴。

独行迕世俗，长往期山林。庭竹风正驶，池波雨已深。

临流窥跃鱼，倚杖聆迁禽。顺时寄俯仰，适兴契飞沈。

试谢及门客，未惭招隐吟。
鲁望以轮钩相示，缅怀高致，因作三篇
皮日休（唐代）

角柄孤轮细腻轻，翠篷十载伴君行。撚时解转蟾蜍魄，

抛处能啼络纬声。七里滩波喧一舍，五云溪月静三更。

牛衣鲋足和蓑睡，谁信人间有利名。

一线飘然下碧塘，溪翁无语远相望。蓑衣旧去烟披重，

箬笠新来雨打香。白鸟白莲为梦寐，清风清月是家乡。

明朝有物充君信，dX酒三瓶寄夜航。

尽日悠然舴艋轻，小轮声细雨溟溟。三寻丝带桐江烂，

一寸钩含笠泽腥。用近詹何传钓法，收和范蠡养鱼经。

孤篷半夜无馀事，应被严滩聒酒醒。
奉和君实早朝书事
范镇（宋代）

日气晓先赤，天形秋转高。风轻金辔勒，霜重毳衣袍。

匹马精神倦，前驺意思豪。近来君在告，连直几番鳌。
游登高山
黄麟（唐代）

上至登高眼界宽，蜜陀僧舍富琅玕。天雄峻塔淩穹漠，泽泻巍阶铁护栏。

虎脑已回仙枕梦，鸡头宁愧国香兰。登临岂止黄花日，川练常随夜月寒。
五言过栖岩寺
姚崇（唐代）

鹫岭高不极，延睇俯何宫？城郭千年在，烟云万里通。

坐忘荣与利，行悟□将空。愿假慈悲力，微资燮理功。
楚江秋晓图
沈应（明代）

曾记蒹葭水庙东，客心争渡晓鸡中。
平芜落月三湘路，千里孤舟一雁风。
别去乡关犹在梦，老来江海尚飘蓬。
何因得似闲鸥鸟，两两沙边睡正浓。
读史二首
宋庠（宋代）

贾傅感伤论表饵，董生推本对春秋。
蹶张抵几能为相，谁序儒家冠九流。
送友人赴试
荣清（明代）

朝雨鸣青雀，临风袂欲分。图南博大翼，空北耀花纹。

战胜千人失，名成四海闻。遥知相忆处，孤馆卧看云。
甘竹滩上留别何皇图即送之罗浮
陈恭尹（清代）

一棹横滩拍拍轻，两崖相揖隔滩声。已伤此地苍茫别，却羡名山自在行。

碧落敛云峰影满，秋溪凋叶瀑流明。他时念汝仙坛上，夜半歌成日已生。
有怀汉老弟
虞俦（宋代）

先自无聊懒出门，南坡一到一思君。
松筠俱是栽培力，亭榭无非卜筑勤。
本约暮年栖息共，岂期中道死生分。
风前试数当时雁，一雁今归何处云。
次韵通明叟晚春二十七首 其三
释德洪（宋代）

落花片片怨春阴，雾雨那堪更作霖。小院晚春犹惜扫，欲穿准拟倩金针。
童丱须知 忠恕篇
史浩（宋代）

君子行忠恕，报恩不报仇。恩者人善意，一饭亦当酬。

仇者被迷误，事过何足尤。持之久不倦，其心乃休休。
南涧傍游戏呈公济冲晦
释契嵩（宋代）

相引朝来碧涧傍，山林雪尽水流长。未应惊鸟下苔岸，先共观流跨石梁。

日淡沙寒鸥自聚，岁阑春入草含芳。鲍昭汤老须同咏，何必人间万事忙。
绝句二首赠月蓬道人过建安谒刘漕中书
刘克庄（宋代）

只有破裘御寒色，遍将甜卦卖痴人。
那知两个非师弟，一是钟离一洞宾。
踏莎行 桐阴双美图
席佩兰（清代）

石抱池清，阑纡径碧。苍苔一片秋无迹。双鬟何处觅诗情，秋声已在梧桐叶。

小语骈肩，幽吟比舌。不知心可同如结。两心惟有月明知，何曾肯对西风说。
谒子真祠
王遂（宋代）

梅山梅市梅家墺，总得嘉名为子真。
张禹孔光俱已矣，岂无遗迹但矣尘。
缘识
宋太宗（宋代）

居山城市罕逢人，傲世名高混世尘。
满目烟霞常作伴，方知寒暑易为春。
韩尚书南涧公之从弟德文为东广常平上幕丙寅
曾丰（宋代）

山乡仍水国，玉露更金风。
置印龟{左冉右龜}上，扬鞭马首东。
勤渠莲幕客，款曲绣衣翁。
言我坐诗累，至今依旧穷。
次韵郡博士贺龟山祠新成 其一
释居简（宋代）

经术修明可保邦，凛然冠佩陈堂堂。竞传溪上诸贤聚，渐得门前一水香。

疏剪新篁看抱节，诛锄恶草戒侵墙。美轮美奂从人颂，潜德虽幽愈耿光。
相思引
沈士芳（清代）

蟾影筛花印翠蚨。为寻粉蝶上兰陂。板桥怯渡，笑带柳枝扶。

归路卸头灯背立，回波旖旎态摩挲。春图半幅，香阁背人摹。
秘魔岩 其二
孙传庭（明代）

岩前夏日冷，岩上晚云多。我到真遗世，人传古秘魔。

深林禽鸟息，幽径虎狼过。老衲饶闻见，其如山鬼何。
西凉伎－刺封疆之臣也
白居易（唐代）

西凉伎，假面胡人假狮子。刻木为头丝作尾，

金镀眼睛银帖齿。为迅毛衣摆双耳，如从流沙来万里。

紫髯深目两胡儿，鼓舞跳梁前致辞。应似凉州未陷日，

安西都护进来时。须臾云得新消息，安西路绝归不得。

泣向狮子涕双垂，凉州陷没知不知。狮子回头向西望，

哀吼一声观者悲。贞元边将爱此曲，醉坐笑看看不足。

娱宾犒士宴监军，狮子胡儿长在目。有一征夫年七十，

见弄凉州低面泣。泣罢敛手白将军，主忧臣辱昔所闻。

自从天宝兵戈起，犬戎日夜吞西鄙。凉州陷来四十年，

河陇侵将七千里。平时安西万里疆，今日边防在凤翔。

缘边空屯十万卒，饱食温衣闲过日。遗民肠断在凉州，

将卒相看无意收。天子每思长痛惜，将军欲说合惭羞。

奈何仍看西凉伎，取笑资欢无所愧。纵无智力未能收，

忍取西凉弄为戏。
和虞部卢四酬翰林钱七赤藤杖歌
韩愈（唐代）

赤藤为杖世未窥，台郎始携自滇池。
滇王扫宫避使者，跪进再拜语嗢咿。
绳桥拄过免倾堕，性命造次蒙扶持。
途经百国皆莫识，君臣聚观逐旌麾。
共传滇神出水献，赤龙拔须血淋漓。
又云羲和操火鞭，暝到西极睡所遗。
几重包裹自题署，不以珍怪夸荒夷。
归来捧赠同舍子，浮光照手欲把疑。
空堂昼眠倚牖户，飞电著壁搜蛟螭。
南宫清深禁闱密，唱和有类吹埙篪。
妍辞丽句不可继，见寄聊且慰分司。
壬子春暮罢职西省以宫观东归道由富阳默记旧诗俯仰二十八年矣有足感者用前韵作因简叔问并诸故人 其一
程俱（宋代）

春风吹衣双鬓华，山中小桃应着花。回思二十九年事，世故困人如弄沙。
和杨仲轲春难度
文同（宋代）

春难度。歌满阕，
酒万举。喉欲破，
肠欲腐。风光满天已不暮。
春难度。
挽游勉之侍郎二首
刘克庄（宋代）

不假横金贵，居然比玉温。
诸公从上雍，一老立东门。
伯氏推难弟，先师有嫡孙。
耆英凋落尽，旧事向谁论。
徽宗皇帝挽歌词五首 其四
叶梦得（宋代）

卜宅轩台近，因山禹穴深。缀衣惊在匣，黄屋本非心。

海阔青云隔，天高白日沉。秋风无马迹，惆怅属车音。
微雪招何丞明叔饮不至
赵蕃（宋代）

经冬不雪苦嗷嗷，快手真成一战鏖。
坐对瓦沟成委积，直疑鬓脚共萧骚。
解除热恼春无瘴，宁恤刍薪价益高。
不见扬州旧诗伯，尚欣湖海独争豪。
葵花
董嗣杲（宋代）

缠粉花心吐腻英，根柔叶绉簇娉娗。
锦窠绣窟攒风日，绛节华娉列户庭。
五色种遗吴地秀，独醒人耀楚江灵。
年年重午家家有，桃桃菖蒲共一瓶。
续得观书，迎就当阳居止，正月中旬定出三峡
杜甫（唐代）

自汝到荆府，书来数唤吾。颂椒添讽咏，禁火卜欢娱。

舟楫因人动，形骸用杖扶。天旋夔子国，春近岳阳湖。

发日排南喜，伤神散北吁。飞鸣还接翅，行序密衔芦。

俗薄江山好，时危草木苏。冯唐虽晚达，终觊在皇都。
歌者李苏苏
祖无择（宋代）

歌妙累累若贯珠，历城惟祗数苏苏。
何当更唱阳春曲，为尔今宵倒玉壶。
今春苦雨初有春半曾无十日晴之句去立夏无几
方回（元代）

青梅未了已朱樱，春尽曾无十日晴。
稍欲出城问蚕麦，生愁城外杜鹃声。
西溪
叶绍翁（宋代）

一条横木过前溪，村女齐登采叶梯。
独立衡门春雨细，白鸡飞上树梢啼。
和景仁喷玉潭
司马光（宋代）

昨朝景气如暑天，僮仆流汗衣裘单。
安知向晓暴风作，一变阳春成大寒。
此时结友寻名山，伶俜徒步水石间。
棘刺罥衣行路难，枯藤寿柏同樊援。
惊沙击眼百箭攒，时得闪烁窥林峦。
景仁年长力更孱，牵衣执手幸不颠。
仍闻旁谷有伏虎，赖得与君俱早还。
一年佳节惟立春元夕并在一日亦盛事也灯火笙
姜特立（宋代）

试听楼头报几更，暗尘渐歇夜方清。
但知贪赏千家月，不问滞留三里城。
延得簪缨还洞府，移望星斗下瑶京。
道心与俗元无碍，感耳何嫌下俚声。
和苏适春雪八首 其四
张耒（宋代）

溪上泛舟成底事，庵前夜立意如何。争知万顷青青麦，绝胜黄河一尺波。
丹霞十二咏 其二 锦水滩声
成鹫（清代）

山光历历水涓涓，十里滩声绕法船。碧石无心成背触，清溪何事独潺湲。

涨添宿雨迷孤屿，响驾长风下百川。却笑沧浪老渔父，急流收钓竟忘筌。
夜至万全城中小寺适寺僧亦自塞上归
李时勉（明代）

晚来寻小寺，直在古城间。石路斜通市，禅房远见山。

夜中孤客到，月下一僧还。静礼无生法，空门不记关。
赠陈尔新得假时余亦赋归
郭之奇（明代）

黄虞不可作，宇宙日陵偷。万事趋墦垄，一官等舍邮。

谁将忠孝意，为答圣明酬。聚讼争睚眦，连群竞践蹂。

薨薨呼雁骛，泛泛逐蝤蛑。世道交相丧，乾坤孰共救。

未能分纠结，何以已戈矛。宦海方无畔，友谊亦鲜投。

角弓生永叹，伐木动殷忧。遇子当辰岁，交君乃一周。

二三孚结契，朝夕静图谋。追琢天人学，盱衡今古筹。

旷怀深激慨，真性每绸缪。始识三吴俊，能空四海俦。

才华当代选，肝胆古人求。相砥同偲切，未遑问悔尤。

安知清见玷，聿尔介招仇。感彼途多涩，披余意弥周。

谁能甘汶汶，聊复偕繇繇。昭雪蒙皇鉴，徘徊因友留。

归与方起兴，游子共添愁。回首东方远，兴言南木樛。

此怀今日共，兹意别来抽。暂握都门夏，相要湖水秋。

登堂期八拜，载酒问扁舟。客绪为家迫，朋情以别裒。

凄其江月冷，缅邈岭云悠。行矣多旃勉，怀哉远喔咻。

心胸匪石转，名利总毛輶。从此分携后，有言凭信脩。
颂古
释道颜（宋代）

狸奴白牯念摩诃，争似南泉打粥锅。
虽然佛法无多子，天下丛林不柰何。
与世赏庶子同饮通州致仕袁千户家
程敏政（明代）

春馆留人一笑同，爱君家住潞河东。嫖姚久谢千军帅，矍铄真堪百岁翁。

新酒白鱼牵思远，绿波芳草送尘空。论诗更值王摩诘，不道相逢是客中。
送大司空何石湖先生乞休还越
湛若水（明代）

宦海挂孤帆，曾联石湖舟。石湖今到岸，而我犹中流。

五里闻覆载，十里惊石尤。还家告妻子，色变有馀忧。

出身至卿相，收身相上头。二疏畏尊名，弓冶有箕裘。

人叹贤大夫，羁鹰脱臂韝。仰望冥冥翼，神爽与天游。

自非济川材，无成独淹留。
濉阳八景 其六 南郭渡船
黄元实（元代）

宏博坊前望溪曲，沙平岸涧水深绿。孤舟妥帖若乘槎，短棹咿哑如转毂。

行□憧憧风雨忙，济川滚滚流泽长。谁谓江河渺空阔，半篙一苇俱可航。
白菊二首 其二
杨万里（宋代）

霜后黄花顿不中，独馀白菊斗霜浓。与霜更斗晴天日，斗得霜融菊不融。
登惠山作 其一
赵崧（清代）

双阙暮云间，登临意自閒。孤舟晋陵水，落日太湖山。

泉响磬声答，天空飞鸟还。梅花已开遍，煮茗对禅关。
寄振上人无碍寺所居
皇甫冉（唐代）

恋亲时见在人群，多在东山就白云。

独坐焚香诵经处，深山古寺雪纷纷。
寿安县晚望
邵雍（宋代）

休叹浮生荣与辱，且听终日水潺潺。
遥穿暝霭孤鸿去，横截野烟双鹭还。
佳树排青岩下圃，好峰环翠县前山。
报言名利差轻者，少辍光阴到此间。
赋终南山用风字韵应诏
杨师道（唐代）

眷言怀隐逸，辍驾践幽丛。白云飞夏雨，碧岭横春虹。

草绿长杨路，花疏五柞宫。登临日将晚，兰桂起香风。
北村访曾籋云先生归途口号
林占梅（清代）

先生家住翠云窝，往访归来踏软莎。路出炊烟乌桕树，桥回流软鸭头波。

平畴鸦落随牛去，窄径人停让马过。况值清和天气好，薰风处处送秧歌。
四时宫词次杨名父考功韵
陈达（明代）

芰荷池畔雨才收，羞见红妆照碧流。纨扇有诗题旧恨，纱厨无梦感新愁。

蜻蜓点水情偏适，蛱蝶穿花意自由。向晚好风来别院，是谁欢笑擘箜篌。
景德蜡祭百神三首
佚名（隋代）

来顾来享，记成乐备。
灵驭翩翩，云行雨施。
慈云祖老相邀至悠然阁倦不克往
洪适（宋代）

几日陟云烟，危峰懒著鞭。聊将临别意，为我谢悠然。
平望遇雨
李燧（清代）

匹练横空日气清，菰蒲叶战风萧萧。一声雷送太湖雨，七十二峰云拥潮。
望梅·画阑人寂
佚名（宋代）

画阑人寂，喜轻盈照水，犯寒先拆。袅芳枝、云缕鲛绡，露浅浅涂黄，汉宫娇额。翦玉裁冰，已占断、江南春色。恨风前素艳，雪里暗香，偶成抛掷。如今眼穿故国。待拈花嗅蕊。时话思忆。想陇头、依约飘零，甚千里芳心，杳无消息。粉怯珠愁，又只恐、吹残羌笛。正斜飞、半窗晓月，梦回陇驿。
苦热
钱惟济（宋代）

苹末风休飞阁深，亭亭日御渐流金。
火云接影横银汉，水鸟无声下翠阴。
渴想孤山同饮露，烦思楚殿独披襟。
柘浆粔籹都无味，卫玠清羸欲不任。
风马儿
刘嗣绾（清代）

一枝烟橹雁迢迢。是风一声摇，雨一声摇。直到门前，不断小红桥。

条条。那回一别最魂销。便山一重遥，水一重遥。安得郎身，来往似春潮。

朝朝。
自讽
张蠙（唐代）

鹿鸣筵上强称贤，一送离家十四年。

同隐海山烧药伴，不求丹桂却登仙。
句
李颙（明代）

黯{上雨下对}重云阴，碎棱震雷咤。
夜泊润州江口
刘言史（唐代）

秋江欲起白头波，贾客瞻风无渡河。

千船火绝寒宵半，独听钟声觉寺多。
采茶歌
许观身（清代）

采茶早，冰芽小。采茶晚，绿云满。顾渚蒙顶春风多，女儿连袂来山阿。

惊雷之莱吉祥蕊，社前细雨连番过。抽芽纤纤嫩于玉，绿痕瘦比蛾眉绿。

山厨欲焙逢禁烟，限期只恐头纲促。茶纲作贡自年年，寒食清明断雪天。

制得密云龙小样，君谟搜取入茶笺。公家榷茶问茶户，上品缄斟奉官府。

此时但解嗜茶甘，此际谁知采茶苦。今年叶卷芽枯焦，恰值三春少雷雨。

荈园早晚偿茶租，田间菜麦还乾枯。
郡侯遣骑至山中馈名酝辄呈长句用黄宰韵
张孝祥（宋代）

山南山北雨生寒，竹树风烟苍莽间。青壁倚天元未见，白衣送酒故相关。

共追莲社公应许，稳上篮舆我欲还。后日重来拚一月，细扶藜杖觅孱颜。
幽居
陆游（宋代）

老子堪咍老转痴，幽居喜及早寒时。
芋魁加糁香出屋，菰首芼羹甘若饴。
颠倒朱黄思误字，纵横黑白戏拈棋。
此怀敢向今人说，骨朽诸贤却见知。
蕙兰芳引 兰
高濂（明代）

绮石幽香，自一种、天然标格。向红紫春工，不受一些颜色。

露滋红泛，但浪迹、湘江楚泽。对静几明窗，时伴云林卷册。

君子同心，美人羞献，岁寒自识。更托意琴声，避世为怜骚客。

结好菖蒲，偏嫌荆棘。寄萧斋、著意为君培植。
秋叹
晁说之（宋代）

为起秋风有所怀，江头秋色信多哉。
孔明何岁荆州去，乐毅即时燕国来。
今古悠悠共涕泪，江山寂寂尽尘埃。
麒麟阁上功名士，闻道其中有不才。
白岩山
戴表元（宋代）

漠漠溪风吹路尘，白岩山下几穷身。
秋深竹色老於树，书静鸟穷喧胜人。
何处人家藏剡录，有时行客裹唐巾。
平生笑杀禾翁子，刚为乘车弃负薪。
寄严文炳 其七
陈造（宋代）

联镳行乐地，俛仰成古今。可但捧觞人，贯珠无复音。

缱绻棋酒伴，电泡半销沈。何时两衰翁，话旧同清斟。
次韵公权喜太守再留
朱长文（宋代）

不为机巧不求新，坦坦襟怀任道真。
揭节二方险布德，分符千里别生春。
儿童共喜重迎伋，父老相欢许借恂。
池阁逍遥无一事，清风入座转汀苹。
伯劳
于石（宋代）

呜呼有生初，蠢蠢不知几。
血气均有欲，扰扰靡穷已。
伯益烈山均，庭氏挟弓矢。
驱除或未尽，遗类复纷靡。
岂惟枭鸟恶，亦有伯劳氏。
琐琐至微物，凶悖乃如此。
不思天壤间，万物虽异类。
子之於父母，恩爱均一理。
卵翼哺尔成，胡为遽忘义。
昔闻乌反哺，羔羊能跪乳。
蜂蚁识君臣，豺狼知父子。
寄语当世人，为此勿为彼。
哭吕朴卿先生
丘葵（宋代）

斯文天欲丧，疑义有谁祛。
无复谆淳诱，空令咄咄书。
秋风冢上木，夜月墓边庐。
每与诸孤道，相看泪满裾。
游仙窟诗 答文成
崔十娘（唐代）

天涯地角知何处，玉体红颜难再遇。但令翅羽为人生，会些高飞共君去。
洪州客舍寄柳博士芳
薛业（唐代）

去年燕巢主人屋，今年花发路傍枝。年年为客不到舍，

旧国存亡那得知。胡尘一起乱天下，何处春风无别离。
呈折子明丈十首
赵蕃（宋代）

朝廷经略在中原，西北人才要讨论。
节传曾闻付吾属，潇湘可俾卧林园。
虞美人（蒋园醉归）

舒亶（宋代）

重帘小阁香云暖。黛拂梳妆浅。玉箫一曲杜韦娘。谁是苏州刺玉、断人肠。

醉归旋拨红炉火。却倚屏山坐。银缸明灭月横斜。还是画楼角送、小梅花。
三堂
宋肇（宋代）

林峦十里上巉岩，飞槛初凭缥缈间。
夔子风烟依白帝，夜郎耕稼接鸟蛮。
砌横乱石遥临涧，门对高峰近带山。
咫尺惊湍呈莫测，每来登此念乡关。
邵尧夫先生哀辞二首
司马光（宋代）

慕德闻风久，论交倾盖新。
何须半面旧，不待一言亲。
讲道切磋直，忘怀笑语真。
重言蒙蹠实，佩服敢书绅。
寄周朝议至乐堂 其一
彭汝砺（宋代）

赏花载酒百花洲，看雪开筵白雪楼。不尽山川长在目，忘机鸥鸟自随舟。

当时一笑有馀味，今日相思翻百忧。闻说作堂名至乐，几时还得与公游。
上张安抚
唐庚（宋代）

一剑纵横敌万夫，少年功业负雄图。时平不佩将军印，任重来分刺史符。

膝上细弦调雅操，塞前蛮栅长平芜。自惭子美诗才少，难咏花卿绝世无。
鹊桥仙
晁端礼（宋代）

从来因被，薄情相误，误得人来已怕。那回时、有愿不昏沈，甚近日，依前又也。

你莫撋就，偎随人便，却骑墙两下。自家懑、都望有前程，背地里、莫教人咒骂。
定风波 商角调 商角调 西江客舍
张翥（元代）

恨行云、特地高寒，牢笼好梦不定。婉娩年华，凄凉客况，泥酒浑定病。画阑深，碧窗静。一树瑶花可怜影。低映。怕月明照见，青禽相并。素衾自冷。又寒香、枕上薰愁醒。甚银床霜冻，山童未起，谁汲墙阴井。玉笙残，锦书迥。应是多情道薄＊。争肯。便等闲孤负，西湖春兴。
芦苇江八咏·西浦潮痕
罗仲舒（宋代）

潮涨复朝退，盈缩痕常存。
渡口孤舟横，济川应有人。
绿头鸭
利登（宋代）

晚春天。柳丝初透晴烟。黯离怀、绿房深处，艳游曾记当年。衬龙绿、亭亭玉树，步鸳褥、窄窄金莲。烧蜜调蜂，剪花挑蝶，香云微湿绿弯鬟。嬉游困，倚郎私语，还爱抚郎肩。共携手，海棠院左，翡翠帘边。

恨无情、锦笼鹦鹉，等间轻语花前。昔相怜、关山咫尺，今相望、咫尺关山。是妾心阑，是郎意懒，是郎无分妾无缘。都休问、金枝云里，何日跨金鸾。深盟在，香囊暗解，终值双鸳。
祭外姑文
归有光（明代）

昔吾亡妻，能孝于吾父母，友于吾女兄弟，知夫人之能教也。粗食之养，未尝不甘，知夫人之俭也；婢仆之御，未尝有疾言厉色，知夫人之仁也。癸巳之岁，秋冬之交，忽遘危疾，气息掇掇，犹日念母，扶而归宁。疾既大作，又扶以东。沿流二十里，如不能至。十月庚子，将绝之夕，问侍者曰：“二鼓矣？”闻户外风淅淅，曰：“天寒，风且作，吾母其不能来乎？吾其不能待乎？”呜呼！颠危困顿，临死垂绝之时，母子之情何如也！甲午、丙申三岁中，有光应有司之贡，驰走二京，提携二孤，属之外母。夫人抚之，未尝不泣。自是每见之必泣也。呜呼！及今儿女几有成矣，夫人奄忽长逝。闻讣之日，有光寓松江之上，相去百里，戴星而往，则就木矣。悲夫！吾妻当夫人之生，即以遗夫人之悲，而死又无以悲夫人。夫人五女，抚棺而泣者，独无一人焉。今兹岁輤车将次于墓门。呜呼！死者有知，母子相聚，复已三年也。哀哉！尚享。
读金桧门总宪观剧绝句 其八
刘富槐（清代）

嗟余羁寄如浮沤，每听急拍生牢愁。传奇愧乏东塘笔，题句犹堪作务头。
大雪张助甫席上同子畏赋得胡字
宗臣（明代）

一夜西风吹大都，相逢朔雪满长衢。冲泥匹马时时立，入座寒云片片孤。

万里长途惊白发，千山一望断苍梧。可怜汉卒无衣者，犹自持戈夜备胡。
晦日宴高氏林亭
刘友贤（唐代）

春来日渐赊，琴酒逐年华。欲向文通径，先游武子家。

池碧新流满，岩红落照斜。兴阑情未尽，步步惜风花。
田家四时
梅尧臣（宋代）

昨夜春雷作，荷锄理南陂。
杏花将及候，农事不可迟。
蚕女亦自念，牧童仍我随。
田中逢老父，荷杖独熙熙。
赠崔沔
崔日用（唐代）

接闬共怀铅，齐生俎贲玉。
花犯·翠奁空
黄公绍（唐代）

翠奁空、红鸾蘸影，嫣然弄妆晚。雾鬟低颤。飞嫩藕仙裳，清思无限。象床试锦新翻样，金屏连绣展。最好似、阿环娇困，云酣春帐暖。寻思水边赋娟娟，新霜□旧约，西风庭院。肠断处，秋江上、彩云轻散。凭谁向、一筝过雁。细说与、眉心杨柳怨。且趁此、菊花天气，年年寻醉伴。
三赠刘员外
柳宗元（唐代）

信书成自误，经事渐知非。今日临岐别，何年待汝归。
金刚随机无尽颂·威仪寂静分第二十九
释印肃（宋代）

方称调御师，大愿力弘慈。
含灵皆一体，灭度行无私。
早步庭前
钱时（宋代）

顷刻苏枯不费工，老夫何苦卧龙公。
萧萧金凤枝头雨，一夜花开无数红。
答王聘君 其二
王冕（元代）

平无无饮量，难与醉乡期。
老委青云志，空听白纻辞。
寒烟昏塞口，残月淡娥眉。
此际天涯客，凄凉只自知。
从改第六首
王彦泓（明代）

玉腻绵香细骨躯，暖相偎处恰愁吁。娇痴怕对春风换，不似寒宵酷念奴。
瞌睡诗
罗椅（宋代）

瞌睡从何来，譬若风雨至。
曲几不待凭，虚棂那暇寄。
应人眉强撑，伸手扇已坠。
径游华胥国，欲见混沌帝。
齁齁自成腔，兀兀更有味。
息疎疑暂醒，气窒还扶醉。
儿童俗恼翁，摇膝问某字。
吻间仅一答，言下已复寐。
杂然拍手笑，欲嗔嗔不遂。
何曾参佛祖，先会点头意。
何曾逢曲车，流涎已沾袂。
不省罗短长，谁能问兴替。
阴天百怪舞，开口辄差异。
三百六十日，何似长瞌睡。
过白桦岭
王云凤（明代）

半日行难尽，高低险复平。草深猜地软，雨罢觉云轻。

空谷驺舆过，深林虎豹惊。山头聊纵目，万里一川明。
那日获诣芳园窃见新栽丛竹萧然可爱不能无诗
李至（宋代）

园中比比是花栏，只欠修篁十数竿。
时见此君怜淅沥，春来何数得檀栾。
黄初换叶应深惜，绿未成阴已好看。
看取北窗风更冷，不须炎月用冰盘。
忘归
释文珦（宋代）

久作余英客，溪山似有缘。
柳堤便野步，竹寺称幽禅。
结伴寻沙鹭，忘归笑杜鹃。
翛然绳检外，颇觉胜神仙
灯下梅影
李澥（金朝）

丁年夜坐眼如鱼，老矣而今不读书。墙角短檠还有用，瓦瓶相对一枝疏。
忆旧
陈天麟（宋代）

西湖当日雨如丝，尚记移家去国时。
发短自怜今种种，印悬那得更累累。
身如乌鹊空三匝，家似鹪鷯寄一枝。
万事此心俱不计，尚容开口细论诗。
故翰林彭学士
司马光（宋代）

夙昔游清贯，时流籍重名。雠书石渠秘，视草玉堂荣。

吉兆虚三鳝，凶期告两楹。子云思故国，坟树必西倾。
姑苏城南湖陪曹使君游
罗隐（唐代）

水蓼花红稻穗黄，使君兰棹泛回塘。倚风荇藻先开路，

迎旆凫回尽著行。手里兵符神与术，腰间金印彩为囊。

少年太守勋庸盛，应笑燕台两鬓霜。
送珣楚山还广济
徐贲（元代）

一来说法众皈依，云水无心又复归。处处逢僧留半偈，时时礼佛备三衣。

斋筵赴遍人缘喜，净业修多世态违。鸡罩山前明月夜，家徒相候启禅扉。
励志诗 其九
区大相（明代）

畴能不细，而丰于大。畴能不迩，而远是迈。积水成渊，累土成岱。

不积不累，厥功攸替。
承邑侯黄龙坡请乡饮使来诗以辞之
张天赋（明代）

白发潇潇两鬓皤，南山北山枳棘多。等閒欲梦不成梦，快活要歌才放歌。

世道看来今若此，人情复望更如何。玉函盥手焚香诵，报答君侯别网罗。
运司园亭 西园
杜敏求（宋代）

潭潭刺史府，宛在城市中。谁知园亭胜，似与山林同。

幽鸟语晴昼，好花娇春风。物情如有待，赋咏属诗翁。
秀华续咏 其五 西施
黄金石（清代）

旧苑荒寒糜鹿游，沼吴尽出大夫谋。五湖烟水扁舟去，卿竟何心肯事仇？
箜篌引
佚名（两汉）

公无渡河，公竟渡河！
渡河而死，当奈公何！
红杏园
弘历（清代）

缁帷昨灿发，日华今吐英。南北暄寒殊，迟数百里程。

各以验气暄，均因贲文明。尼山信莫由，河间良足旌。

一例芳春葩，较于他卉荣。驻节适在兹，睪然兴遥情。
星精石
郑损（唐代）

突险呀空龙虎蹲，由来英气蓄寒根。苍苔点染云生靥，

老雨淋漓铁渍痕。松韵远趋疑认祖，山阴轻覆似怜孙。

孤岩恰恰容幽构，可爱江南释子园。